Псэуну зыхуэфащэр
Сэ сатетхыхьыну сыхуейщ си гъащIэр зыгъэдахэ, си гъуэгур схуэзыгъэнэху, чэнджэщкIэ зыкъысщIэзыгъакъуэ си адэшхуэ-анэшхуэхэу Хьэхъухэ Владимиррэ Нинэрэ.
Зауэр щIидзагъащIэу ахэр дунейм къытехьат. Я сабиигъуэм я нэгу щIэкIа гугъуехьхэр нобэми ящыгъупщакъым абыхэм. Я къару щымысхьу, я зэман емыблэжу ахэр колхозым щылэжьащ. Колхозыр щымыIэж щхьэкIэ, я Iэр зэтедзауэ тIысыжакъым, атIэ былым зэрагъэпэщауэ нобэр къыздэсым ягъэхъу.
ГъащIэм гугъуехь куэд я нэгу щIигъэкIами, ахэр цIыху псэ къабзэу къэнащ. Гу быдэ хъуакъым дадэрэ нанэрэ, атIэ махуэ къэс нэхъ псэ хьэлэлыж хъууэ къысщохъу. ПщIэрэ нэмысрэ зыхуэфащэ нэхъыжьыфIхэщ ахэр, адэ-анэ губзыгъэщ, адэшхуэ-анэшхуэ гумащIэщ, гъунэгъу пэжщ. Нобэ зыгуэр къызэхъулIами, дяпэкIэ сиIэнуми, а псори зи фIыщIэр си адэшхуэмрэ анэшхуэмрэщ.
Абыхэм захузогъазэ мыпхуэдэ хъуэхъу псалъэхэмкIэ: «Си адэшхуэ-анэшхуэ дыщэхэ, фIыгъуэ нэхъ ин дыдэу гъащIэр къызэрысхуэупсар фэращи, къэвгъэщIэну фи гъащIэр гузэвэгъуэншэу, фи нэр здэплъэм фи Iэр нэсу Тхьэм куэдрэ фыкъытщхьэщигъэт. ФщIэ псори щIэфщIэр дэращи, фызэхэзыщIыкIын щIэблэ дэри Тхьэм дищI».
